அதாவது, அரசன் யானை மேல் அமர்ந்திருக்கும் முதல் சிற்பமானது மேற்கூறப்பெற்ற கரிகாற்சோழன் தொடர்பான நிகழ்வைக் காட்சிப்படுத்தியுள்ளது. அரசன் அமர்ந்து ஊர்ந்துவந்த அந்த யானைக்கும், இரண்டாவது சிற்பத்தில் உள்ள யானைக்கும் வேறுபாடு உள்ளது. இரண்டாவது சிற்பத்தில் உள்ள யானையின் தந்தங்கள் உடைபட்டவையாக உள்ளன. பொதுவாக, தந்தங்கள் உடைபட்ட களிறுகளைக் கோயில் பணிகளுக்கும், பிற பணிகளுக்கும் பயன்படுத்துவது வழக்கம். கட்டுரையின் தொடக்கத்தில் கூறியவாறு, கோயில் முதலான இடங்களில், பணிகளுக்காகத் தனியாக வளர்க்கப்பெறும் ஆண் யானைகளுக்குப் பெரும்பாலும் மதம் பிடிக்கும். அவ்வாறான தந்தங்கள் உடைபட்ட, மதம் பிடித்த யானை ஒன்றைச் சேவல் கொல்லும் நிகழ்வையே, இரண்டாவது சிற்பம் காட்டுகிறது. இவ்வாறு, மதம் பிடித்த யானைகளைச் சேவல் கொல்லும் இரு நிகழ்வுகளுக்கான சான்றுகளாக அச்சிற்பங்கள் காணப்பெறுகின்றன.